מוטי אלמוז

מרדכי (מוטי) אַלמוֹז (נולד ב-1967) הוא קצין בצה"ל במילואים בדרגת אלוף. שימש ראש אכ"א, דובר צה"ל, ראש המנהל האזרחי וראש מטה פיקוד המרכז.

 ביוגרפיה 
נולד לגילה ושמואל (סמי) אלמוז וגדל במושבה מגדל שלחוף הכנרת. ב-1985 התגייס לצה"ל לחיל ההנדסה הקרבית, עבר הכשרה כלוחם וקורס קצינים, ושירת במגוון תפקידי לוחמה ופיקוד. פיקד על קורס קציני הנדסה קרבית, ב-1998 מונה למפקד גדוד המח"ץ (גדוד 605 של חיל ההנדסה הקרבית). לאחר סיום התפקיד יצא לתקופת לימודים ובמקביל פיקד על צוות במכללה לפיקוד טקטי. בשנת 2002 מונה לקצין הנדסה של פיקוד הדרום וב-2004 למפקד חטיבת הבקעה, ופיקד על מבצע הבאת ביכורים. בשנים 2006–2007 שירת כקצין אג"ם בפיקוד המרכז. ב-2007 קודם לדרגת תת-אלוף ומונה לראש מטה פיקוד המרכז.

בנובמבר 2010 מונה לראש המנהל האזרחי ביהודה ושומרון. ראש מועצת יש"ע, דני דיין, אמר עליו: "הוא היה אובייקטיבי, אבל הלב שלו הוא לב ציוני שקרוב לאדמה ולהתיישבות וזה סייע לו למלא את תפקידו".
250px|ממוזער|שמאל|אלמוז בטקס סיום קורס קצינים אחוד לחילות אכ"א בקריית הדרכה שבנגב, אוקטובר 2018
באוקטובר 2013 החל לכהן כדובר צה"ל במקום יואב מרדכי. בתפקיד זה המשיך אלמוז את פעילות צה"ל באינטרנט וברשתות החברתיות המקוונות. בין השאר נפתחה קבוצה בפייסבוק בשם "צה"ל - חוכמת ההמונים" בה מתייעץ דובר צה"ל עם הציבור על הנושאים שעומדים על פרק. במאי 2014 התמודד עם מחאת דוד הנחלאווי שהתרחשה בעיקר ברשתות החברתיות ובין המשתתפים בה היו חיילים רבים. הוא הוביל את חטיבת דובר צה"ל במהלך מבצע שובו אחים ומבצע צוק איתן. בשנת 2016 התמודד עם פרשת אלאור אזריה בה תועד חייל יורה למוות במחבל ששכב פצוע אחרי שניסה לדקור חייל. אלמוז, יחד עם הרמטכ"ל גדי איזנקוט ושר הביטחון משה יעלון, גינו את המעשה של אזריה. הפרשה טלטלה את המדינה ובמהלכה ספג אלמוז ביקורת על יחסו של צה"ל לאזריה. ב-1 בינואר 2017 השיק דובר צה"ל מערכת ניהול תוכן חדשה לאתר האינטרנט של צה"ל, ומחק את כל התוכן שנאגר באתר עד אותה עת.

בינואר 2017 הועלה לדרגת אלוף והחל לשמש כראש אכ"א, במקום חגי טופולנסקי שפרש מתפקידו. הוא המשיך במקביל לשמש דובר צה"ל עד 18 במאי 2017. כראש אכ"א שירת עד 21 בפברואר 2021.

בפברואר 2020 נזף בו הרמטכ"ל אביב כוכבי בשל אחריותו הפיקודית לליקויים המקצועיים בנושא עיוות נתוני גיוס החרדים לצה"ל.

בינואר 2021 ביטלה שופטת בית המשפט המחוזי בתל אביב ארנה לוי את החלטתו להדיח את מפקד המשטרה הצבאית החוקרת בבאר שבע, שאושרה על ידי הרמטכ"ל, אביב כוכבי, בנימוק של העדר תשתית עובדתית המצדיקה את ההדחה.

לאחר סיום שירותו הצבאי עבר לעבוד בחקלאות, בעיקר בגידול מנגו, באזור ילדותו, סמוך למושבה מגדל. אלמוז הוא בעליו של המשק "הבן של אלמוז", שממשיך את העבודה החקלאית של אביו ודודו.

ביולי 2025 מינה ראש אגף כוח האדם דדו בר כליפא את אלמוז לעמוד בראש ועדה לבחינת המענה לחיילים משוחרים ומילואימניקים שהתאבדו בעקבות שירותם. הוועדה הגישה את מסקנותיה בדצמבר 2025.

אלמוז בעל תואר ראשון בלימודי המזרח התיכון ותואר שני בלימודי צבא וביטחון - שניהם מהאוניברסיטה העברית בירושלים.

אלמוז מתגורר בכפר תבור. הוא נשוי לטלי ואב לחמישה.

 קישורים חיצוניים 









מכתביו:


הערות שוליים

קטגוריה:מפקדי חטיבת הבקעה
קטגוריה:ראשי המנהל האזרחי
קטגוריה:קציני הנדסה של פיקוד הדרום
קטגוריה:דוברי צה"ל
קטגוריה:ראשי מטה פיקוד המרכז
קטגוריה:מפקדי גדוד 605
קטגוריה:מפקדי גדודים בחטיבה 188
קטגוריה:בוגרי תיכון מקיף עמל טבריה
קטגוריה:בוגרי האוניברסיטה העברית בירושלים
קטגוריה:אלופי צה"ל
קטגוריה:ראשי אגף כוח האדם
קטגוריה:מגדל: אישים
קטגוריה:כפר תבור: אישים
קטגוריה:ישראלים שנולדו ב-1967